Izložba

Odsjeka za povijest hrvatskog kazališta

Zavoda za povijest hrvatske književnosti, kazališta i glazbe

Hrvatske akademije znanosti i umjetnosti

9. 5. – 26. 5. 2017.

Palača Narodni dom, Opatička 18, Zagreb

MILAN OGRIZOVIĆ I KAZALIŠTE –

Izložba povodom 140. obljetnice

rođenja Milana Ogrizovića

 Retrospektivna izložba *Milan Ogrizović i kazalište* osmišljena je kao prikaz svestrane umjetničke, ali i nastavničke djelatnosti književnika, kazališnoga čovjeka i pedagoga Milana Ogrizovića povodom 140. godišnjice njegova rođenja, no ne isključivo kao prigodna izložba nego i kao kritičko čitanje njegove uloge u hrvatskome književnom i kazališnom kanonu te u povijesti i suvremenosti zagrebačkoga kazališnog života, pa i šire. Ogrizović kao književnik, dramatičar i kritičar, ali i lektor, dramaturg, esejist, polemičar i satiričar, stvarajući tijekom prvih dvadeset godina 20. stoljeća, svojim je žanrovski i stilski raznolikim opusom obilježio povijest hrvatskoga, pogotovo zagrebačkog, kazališta i književnosti, a njegova djela obogaćuju hrvatsko kazalište i u novome tisućljeću.

 Izložba je razdijeljena u sedam cjelina koje, objedinjene prigodnim citatima iz pera samoga autora, okupljaju različite aspekte Ogrizovićeve kazališne djelatnosti. Prva je cjelina posvećena Ogrizovićevu svestranome radu kao pravoga *homo theatralisa*, a temelji se na novinskim kritikama i repertoarnim vijestima, teorijskim tekstovima i dokumentima koji rasvjetljuju njegovu pedagošku, predavačku djelatnost u sklopu Glumačke škole u Zagrebu te kroz javna predavanja s kazališnom tematikom. Među izlošcima posebno se ističu njegova tiskana izdanja o hrvatskome kazalištu, operi i Glumačkoj školi. Preostalih šest cjelina upravlja pozornost na Ogrizovićev rad kao libretista, autora prigodnica, dramatizacija, artističkih jednočinki, zatim dramskih tekstova s povijesnom tematikom ili temeljenih na narodnoj pjesmi i, naposljetku, kao autora izvornih dramskih tekstova poput antologijske *Hasanaginice*, *Vučine* i *Objavljenja*.

 U tom smislu, na izložbi će se prikazati i autorovi rukopisni dramski tekstovi, libreta i pripadne partiture, redateljske knjige, kazališne cedulje, kazališni plakati, kazališna dokumentacija koja svjedoči o Ogrizovićevoj širokoj kazališnoj djelatnosti, kazališne fotografije, scenografske i kostimografske skice, umjetnički portreti, snimke kazališnih predstava, pa i kostimi Ljubice Wagner, istaknute kostimografkinje i, ujedno, unuke Milana Ogrizovića.

 Obljetnički je duh izložbe, napokon, poslužio da se na svjetlo iznese dosad neviđena ili vrlo rijetko viđena te neizmjerno velika građa o kazališnome radu Milana Ogrizovića, a kako bi se, naposljetku, potkrijepila vrlo često zanemarivana činjenica o modernosti Ogrizovićevih umjetničkih nazora te o širini, važnosti i temeljitosti njegove kazališne djelatnosti, koju su svojedobno prepoznala najveća imena hrvatskoga kazališta od Branka Gavelle do Miroslava Krleže.

 Autorica je izložbe Anamarija Žugić uz mentorstvo Martine Petranović, dok je autorica likovnog postava Ivana Bakal. Vizualni identitet pratećih materijala izložbe potpisuje Mario Aničić.

Otvorenje izložbe održat će se 9. svibnja u 13 sati u sklopu manifestacije *Dani otvorenih vrata HAZU*, a na izložbi će govoriti Branko Hećimović, voditelj Odsjeka za povijest hrvatskog kazališta, Martina Petranović, znanstvena suradnica i Anamarija Žugić, autorica izložbe.

Informacije za posjetitelje:

Izložba se može razgledati svakim radnim danom od 10:00 do 16:00 sati, od 9. do 26. svibnja.

Vođeni razgled za skupine uz prethodnu najavu na telefonski broj 01 4895 302.

Ulaz slobodan.

Izložba je realizirana uz financijsku potporu Gradskoga ureda za kulturu, obrazovanje i sport Grada Zagreba